夜臺
作者：陳普
朝代：宋

paragraphs: 角陵初爲五斗盜，崔浩繼作千尋宮。
重黎不生大禹死，鬼魅雜出交蛇龍。
妄夸奪盡離婁明，虛喝弱却樓煩弓。
禮樂沉淪入九地，陰邪叫嘯充虛空。
人寰黯淡如夜臺，百物悽愴生芒鋒。
虎狼四出食人肉，四溟不受黄流東。
豈無健士能排遏，末俗骨醉難爲功。
我欲南游叫虞舜，一怒爲我誅兜共。
陰陽草昧風氣閉，蒼梧日落天鴻濛。
代天去惡如拔薤，後剪枝葉先其宗。
洗心學易見太極，百怪冰釋春流通。
道在不係後與前，日月東出開群蒙。
更須講究銅駝事，結正當年河上公。